Noordwes-munisipaliteite skuld miljoene in pensioenbydraes Meer as 1 000 mense word deur die niebetaling van dié pensioenbydraes geraak. (Foto: Maroela Media / Argieffoto) Die DA in Noordwes het Dinsdag strafregtelike klagte ingevolge die Wet op Pensioenfondse teen die Naledi-, Kgetlengrivier-, Mamusa- en Tswaing- plaaslike munisipaliteit ingedien nadat dié munisipaliteite versuim het om sowat R55 miljoen se pensioenbydraes oor te betaal. “Daar is jare lank pensioenbydraes van werknemers se salarisse verhaal, maar nooit deur die betrokke munisipaliteite oorbetaal nie,” sê Freddy Sonakile, DA-lid in die provinsiale wetgewer. “Dit is nie net bedrog nie, maar ook krimineel. Hierdie optrede is ook van enige integriteit en eerbare gedrag gestroop.” Volgens Sonakile bepaal dié wet dat werkgewers persoonlik aanspreeklik gehou kan word vir die niebetaling van pensioenbydraes. “Die munisipaliteite se versuim om pensioenbydraes te betaal raak meer as 1 000 werknemers en moet met die erns wat dit verdien, hanteer word.” “Ons vier in Meimaand Werkersdag. Dit is egter ’n klap in die gesig van elke werknemer wat steeds onder onregverdige behandeling in die werkplek ly,” sê Sonakile. Maroela Media het onlangs berig dat vyf Oos-Kaapse munisipaliteite versuim het om sowat R42 miljoen se pensioenbydraes oor te betaal – glo weens ’n kontantvloeiprobleem. Die DA het na aanleiding hiervan daarop aangedring dat die provinsiale regering teen die betrokke munisipale amptenare optree en dat ondersteunende beamptes na dié sukkelende munisipaliteite ontplooi word.